**prea**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nu am ştiut niciodată cât de mult înseamnă prea mult

nu pot iubi puţin pentru fiecare zi lipsă

deşi îmi repet cu încăpăţânare

prea mult e prea puţin de prea multe ori

dar vezi albul nu e o culoare

e tăcerea apăsătoare a unui salon de spital

în care vin zi de zi să lupt cu moartea

pentru că prea puţin e uneori prea târziu

pe tine

nu mai ştiu când şi cum

te-am invitat prea adânc în inima mea

să locuieşti fiecare timp al meu

prea devreme pentru a nu-mi răscumpăra vina întârzierii

\*\*\*

inima nu mi-a fost niciodată prea plină

mi-ai dăruit prea mult pentru prea niciodată

dar prea puțin pentru a-mi fi suficient

de prea multe ori

prea târziu nu e decât o așteptare a propriei tale împliniri

albul e culoarea îngerilor

te piezi zilnic în liniștea edenului

sub pașii tăi moartea se vindecă de moarte

tu întâmpini viața cu prea plin de emoție

pe mine

m-ai împletit din lacrimi unei zile fără curcubeu

mi-ai închiriat o cameră în care timpul e prea insuficient

deși ai știut dintotdeauna că nu mă mulțumesc cu prea puțin

și-am să te trăiesc intens

dublând clipele pentru a-mi motiva întârzierea

liliana trif ioan grigoraș